钦定古今图书集成/明伦汇编/交谊典/第040卷
## 钦定古今图书集成/明伦汇编/交谊典/第040卷

| 钦定古今图书集成 明伦汇编 第四十卷 |

| |

钦定古今图书集成明伦汇编交谊典

第四十卷目录

拜谒部纪事二

拜谒部杂录

拜谒部外编

交谊典第四十卷

《五代史唐朱弘昭传》：“弘昭事明宗，迁凤翔节度使。孟
知祥反，明宗遣安重诲督军。重诲至凤翔，弘昭迎谒，
礼甚恭，延重诲于家，使其妻妾侍饮食。”

《龙敏传》：“龙敏为太常卿，使于吴越。是时使吴越者，见
吴越王皆下拜，敏进揖之，还迁工部侍郎。”

《冯行袭传》：唐末山南盗孙喜以众千人袭均州刺史，
不能御。行袭乃阴选勇士伏江南，独乘小舟，逆喜告
曰：“州中闻公至，皆欲归矣。”民惧掳掠，请留兵江北，独
与腹心数人从行喜以为然，乃独与行袭渡江。军吏
前谒，行袭击喜仆地，斩之。伏兵发，尽杀从行者。
《册府元龟》：明宗长兴二年九月，昭义县主簿张廷诩
上言，“应诸道州县之内，有在仕居闲衣冠，不得与编
民一例差遣。及有假称摄试，抗礼公厅，请赐条理。”敕
旨：“凡曰士流，州县进应饶假，诈称门族，长吏岂肯延
容？应是户人，皆编部籍。如或为其家富，邀坐公厅，显
从宾主之仪，颇辱朝廷之任。所在必无此事。其中或
有如斯，须重衣冠，以敦风俗。州县官或与”富百姓同
坐交通者，随处纠察使知。事若不虚，当行严断。其妄
称“士族”者，亦议科罪。

马令《南唐书王彦俦传》：“彦俦自以发迹凶乱，于是小
心勤恪。烈祖善之，亲至其家，拜其父。”

《周彬传》：彬授大理司直，以母忧归葬，谒禾川令，直造
其厅署，令诘之曰：“君虽朝省直寮，其如桑梓何。”彬怒，
因自誓曰：吾不归令于兹有如白日。服阕，诣建康，以
前官出宰禾川，前令䩄颜而去。

《韩熙载传》：“中原使至，熙载接伴绐曰：老夫窃观吾子
音容气貌，一若先德，况忝世旧，故不可跪。”使者因拜
之。

熙载才高气逸，无所卑屈，举朝未尝拜一人。

《郭昭庆传》：“昭庆上书召对，补杨子尉，不受，复归禾川。
邑宰览之，修谒往候，昭庆不与之见，宰衔之。昭庆常
以才名自居，徐铉、徐锴尤嫉之。锴前通谒而不署名
衔，昭庆怒，乃诟而掷之，由是有隙。”

陆游《南唐书申屠令坚传》：“刘茂忠为袁州刺史，金陵
破，后主归京师，茂忠遂降入朝。舟次淮口，谒关吏，称
袁州刺史。吏掷刺于地曰：‘此亡国之俘，何刺史也’？叱
令执杖庭参，至京师，授登州刺史，关吏抵罪。适编管
登州，茂忠见之曰：‘乃汝即日责拜谒两衙，必令植立
庭下’。吏惭愤死。”

《江表志》：宋齐丘镇锺陵，有布衣李匡尧，累贽谒于宋，
知其忤物，托以它故，终不与之见。一日宋公丧子，匡
尧随吊客造谒，宾司复却之，乃就宾次，大署二十八
字云：“安排唐祚挫强吴，尽见先生设庙谟。今日丧雏
犹自哭，让皇宫眷合如何。”

《能改斋漫录》：李祐晋臣，初任河潮守官，监司怒其喏
太文，对众责之。翌日请见遂极武，监司愈怒称文，责
问祐供状云：“高来不可，低来不可，乞指挥明降喏样
一个。”盖用俚语也。

《宋史张昭传》：“唐庄宗入魏，河朔游士多自效军门。昭
因至魏，携文数十轴，谒兴唐尹张宪。宪家富文籍，每
与昭燕语，讲论经史要事，恨相见之晚，即署府推官。”
《贺惟忠传》：“惟忠少勇敢，善骑射。周祖将兵，惟忠谒于
道左，自陈其有武艺。周祖悦之，即留置所部。”

《刘福传》：“福，徐州下邳人。少倜傥魁岸，有膂力。周显德
中，世祖征淮南，福徒步谒见于寿春。世宗奇之，因留
麾下。”

《南唐世家》：“舒元，颍州沈丘人。少倜傥好学，与道士杨
讷讲习于嵩阳，通《左氏》及《公》《谷》二传。与讷同诣河中
谒李守贞，与语，奇之，俱馆于门下。”

《陶谷传》：“谷尝以书干宰相李崧，崧甚重其文。时和凝
亦为相，同奏为著作佐郎、集贤校理。”

《王溥传》：溥好聚书万馀卷，子贻孙遍览之。又多藏法
书名画。太祖尝问赵普：“拜礼何以男子跪而妇人否？”
普问礼官，不能对。贻孙曰：“古诗云：‘长跪问故夫’。是妇
人亦跪也。唐太后朝，妇人始拜而不跪。普问所出，对
云：‘太和中，有幽州从事张建章，著《渤海国记》，备言其
事，普大称赏之’。”

《李处耘传》：“开宝中，太宗纳处耘次女为妃，即明德皇
后也。处耘子继隆多智用，能谦谨保身。上尝命诸王
诣第候谒，继隆不设汤茗，第假王府从行茶炉烹饮焉。”

《王嗣宗传》：“嗣宗少力学自奋，游京师，以文谒王祐，颇
见优待。开宝八年，登进士甲科。”

《世说补》：郭昱狭中诡僻，登进士，耻赴常选，献书于宰
相赵普，自比巢由，朝议恶其矫激，故久不调。后复伺
普，望尘自陈，普笑谓人曰：“今日甚荣，得巢由，拜于马
首。”

《养痾漫笔》：建隆中，曹彬、潘美伐江南，城既破，李煜白
衫纱帽见二公，先见潘设拜，潘答之，次见曹设拜，曹
使人明语之曰：“介胄在身，拜不及答。”识者善之。
《青箱杂记》：龚颖自负文学，少许人，谈论多所折难。太
宗朝知朗州，士罕造其门，独丁谓贽文求见，颖倒屣
延迓，酬对终日，以至忘食，曰：“自唐韩、柳后，今得子矣。”
《宋史·林特传》：“特字士奇。十岁谒江南李璟，献所为文。
璟奇之，命作赋，有顷而成，授兰台校书郎。”

《李垂传》：“垂字舜工，聊城人。咸平中，登进士第，累迁著
作郎，修起居注。丁谓执政，垂未尝往谒，或问其故，垂
曰：‘谓为宰相不以公道副天下望，而恃权怙势。观其
所为，必游朱崖，吾不欲在其党中’。谓闻而恶之，罢知
亳州，迁颍、晋、绛三州。明道中，还朝，阁门祗候李康伯
谓曰：‘舜工文学议论称于天下，诸公欲用为知制诰’”，
但宰相以舜工未尝相识，盍一往见之。垂曰：“我若昔
谒丁崖州，则乾兴初已为翰林学士矣。今已老大，见
大臣不公，常欲面折之，焉能趋炎附热，看人眉睫，以
冀推挽乎？道之不行，命也。”执政知之，出知均州，卒。
《鲁宗道传》：宗道少孤，鞠于外家，诸舅皆武人，颇易宗
道。宗道益自奋励读书，袖所著文谒戚“纶，纶器重之。”
《狄棐传》：“棐少随父官徐州，以文谒路振，振器爱之，妻
以女。”

《冯元传》：“元性简厚，不治声名，非庆吊未尝过谒二府。”
《张咏传》：“咏性躁果卞急，病创甚，饮食则痛楚增剧，御
下益峻尢，不喜人拜跪，命典客预戒止，有违者，咏即
连拜不止，或倨坐骂之。”

《王旦传》：谏议大夫张师德，两诣旦门不得见，意为人
所毁，以告向敏中，为从容明之。及议知制诰，旦曰：“可
惜张师德。”敏中问之，旦曰：“累于上前言师德名家子，
有士行，不意两及吾门。状元及第，荣进素定，但当静
以待之尔。若复奔竞，使无阶而入者，当如何也？”敏中
启以师德之意，旦曰：“旦处安得有人敢轻毁人，但师
德后进，待我薄尔。”敏中固称：“适有阙，望公弗遗。”旦曰：
“第缓之，使师德知，聊以戒贪进、激薄俗也。”

《冯拯传》：“拯气貌严重，宦者传诏至中书，不延坐。工部
尚书林特尝诣第，累日不得通，白以咨事，使诣中书。
既至，又遣堂吏谓之曰：‘公事何不自达朝廷？卒不见
特，大愧而去’。”

《胡顺之传》：顺之为青州从事，高丽入贡，中贵人挟以
为重，使州官旅拜于郊。顺之曰：“青，大镇也，在唐押新
罗、渤海，奈何卑屈如此？”独不拜。

笔录：太尉王公旦，祥符中在中书，圣眷特厚，尝因便
坐奏事，上语及一省郎姓名，旦曰：“斯人行履才干，俱
有可采，今方典郡，宜与甄擢。”公及同列亦皆素知其
为人，因共相荐之。自是屡加叹赏，即令记录，俾俟归
朝日，亟命转运使徐更别议陞陟。既而代还至阙，上
复先省记之，会外计阙官，即与同列拟定名氏，约以
次日奏补。及晚归私第，斯人投刺来谒，公方议委使，
辞而不见。诘朝入对，具道本末，请授以转漕之任，上
默然不许。公退而叹骇惕息，累日，乃知。昨暮造请，虽
不之见，已密为伺察者所纠，而此人讫真宗世不能
用。公不欲指其名，而每戒同列以“私谒之嫌，当须谨
避，庶几免于悔吝。”

《退朝录》：张唐公言：徐常侍谪邠州时，柳仲涂开为守。
顷之，郑仲贤文宝为陕西转运使，郑即骑省门人也，
到官即来致谒，而仲涂郡务不举，颇惮其来，乃先恳
于徐公。郑既谒见，徐曰：“柳侯甚奉畏郑。”翌日而还。
《湘山野录》：王钦若乡荐赴阙，张齐贤时为江南漕，以
书荐谒钱希白。

《冷斋夜话》：讲师遵式将谒王冀公，乃过林逋，逋以诗
送之曰：“虎牙熊轼隐铃斋，堂树阴阴长碧苔。丞相望
崇宾谒少，清谈应喜道人来。”

《闻见前录》：种先生放，字明逸，隐居终南山豹林谷。闻
华山陈希夷先生之风，往见之。希夷先生一日令洒
扫庭除，曰：“当有嘉客至。”明逸作樵夫拜庭下，希夷挽
之而上曰：“君岂樵者，二十年后当为显官，名耸闻天
下。”明逸曰：“某以道义来，官禄非所问也。”希夷笑曰：“人
之贵贱，莫不有命，贵者不可为贱，亦犹贱者不可为
贵也。”君骨相当尔。虽晦迹山林。恐竟不能安。异日自
知之。

李文定公道为学子时，从种放明逸先生学，将试京
师，从明逸求当涂公卿荐书，明逸曰：“有知滑州柳开
仲涂者，奇才善士，当以书通君之姓名。”文定携书见
仲涂，以文卷为贽，与谒俱入。久之，仲涂出曰：“读君之文，须沐浴乃敢见。”因留之门下。

《谈苑》：真宗诏种放至阙，韦布长揖宰执，杨大年嘲曰：
“不把一言裨万乘，秪叉双手揖三公。”上召杨曰：“卿安
知无一言裨朕乎？”出皂囊十轴书，乃放所奏也。书曰
十议，所谓议道、议德、议仁、议义、议兵、议刑、议政、议赋、
议安、议危。亿曰：“臣当负荆谢之。”

丁讽病废，常令两女奴掖侍，见客于堂中。讽之病以
好色，既废亡赖，益求妙年殊质以厌其心。客出不能
送，又令一婢子送至中门曰“谢访。”以故宾客之至者
加多，乃愈于未病时，盖其来不专为讽也。

《闻见杂录》：丁晋公尝忌杨文公，一日诣晋公，既拜而
髯拂地，晋公曰：“内翰拜时须撇地。”扬起视其仰尘曰：
“相公坐处幕漫天。”时人称其敏而有理。

《宋史冯京传》：“京为翰林学士、知开封府，数月不诣丞
相府。韩琦语冨弼，以京为傲。弼使往见琦，京曰：‘公为
宰相，从官不妄造请，乃所以为公重，非傲也’。”

《盛度传》：“度体肥大，艰于拜起，宾客有拜之者，则俯伏
不能兴，往往瞪视而诟詈之。”

《富弼传》：“弼恭俭好修，与人言必尽敬。虽微官及布衣
谒见，皆与之抗礼，气色穆然，不见喜愠。”

《张载传》：载字子厚，长安人。少喜谈兵，至欲结客取洮
西之地。年二十一，以书谒范仲淹，一见知其远器，乃
警之曰：“儒者自有名教可乐，何事于兵。”因劝读《中庸》，
载于是尽弃异学，淳如也。

《湘山野录》：石曼卿谓秘演曰：“馆俸清薄，不得痛饮，奈
何？”演曰：“非久引一酒，主人奉谒，不可不见。”

《闻见前录》：韩参政亿、李参政若谷未第时皆贫，同赴
试京师，每出谒，更为“仆。”

《避暑录话》：崔唐臣，闽人也，与苏子容、吕晋叔同学相
好。二公先登第，唐臣遂罢举，久不相闻。嘉祐中，二公
在馆下，一日忽见唐臣舣舟汴岸，亟就见之，邀与归，
不可。翌日自局中还，唐臣有留刺，乃携酒具，再往谒
之，则舟已不知所在矣。归视其刺之末，有细字小诗
一绝云：“集仙仙客问生涯，买得渔舟度岁华。案有黄”
庭樽有酒，少风波处便为家。

《续湘山野录》：一庸生，张姓，忘其名，猬髯黑面，项青衣
缁裘，持一诗代刺，摇袖以谒杜祁公曰：“昨夜云中羽
檄来，按兵谁解埽氛埃？长安有客面如铁，为报君王
早筑台。”祁公异之，奏补乾祐一尉。

《闻见前录》：文潞公判北京，有汪辅之者，新除运判，为
人褊急。初入谒，潞公方坐厅事，阅谒，置案上不问。入
宅久之乃出，辅之已不堪。既见，公礼之甚简，谓曰：“家
人须令沐发，忘见运判，勿讶。”辅之沮甚。

大名王荀龙，字仲贤，入洛见康节先公，其议论劲正，
有过人者。康节喜之，和其诗曰：“既辱佳章当坠刺，岂
无累句代通名。”

《青琐诗话》：李先生清臣者，北人也。方束发则才俊辞
句惊人，老儒辈莫不心服。一日薄游定州，时韩魏公
知定州，先生携刺往谒，见其侄太祝，吏报曰：“太祝方
寝。”先生求笔为诗一绝，书于刺，授其吏曰：“太祝”觉而
投之。诗曰：“公子乘闲卧绛厨，白衣老吏慢寒儒，不知
梦见周公否，曾说当时吐哺无。”后魏公见诗云：“吾知
此人久矣。”竟有《东床》之选。

《清尊录》：富韩公谢事居洛，一日邵康节来谒，公已不
通客，惟戒门者曰：“邵先生来，无早晚入报。”是日，公适
病足，卧小室，延康节至卧床前，康节笑曰：“他客得至
此邪？”公亦笑指康节所坐胡床曰：“病中心怦怦，虽儿
子来，立语遣去。此一胡床惟待君耳。”康节顾左右曰：
“‘更取一胡床来’。公问故，答曰：‘日正中，当有一绿衣少
年骑白马候公，公虽病，强见之。公薨后，此人当秉史
笔记公事’。”公素敬康节，神其言，因戒阍人曰：“今日客
至，无贵贱，立为通。”既午，果范祖禹梦得来，遂延入，问
劳稠叠，且曰：“老病即死，念平生碌碌无足言，然麤怀
朴忠，他时笔削必累君，愿少留意。”梦得惶恐叵测，避
席谢。后十馀年，修《裕陵实录》，梦得竟为修撰。韩公传
《名臣言行录》外集：谢上蔡先生监西竹木场朱子发
震自太学与弟子权偕往谒之。坐定，子发进曰：“某愿
见先生久矣。今日之来，无以发问，不识先生何以见
教？”先生曰：“好待与贤说一部《论语》。”子发私念，日刻如
何，由亲款其讲说。已而具饭，酒五行，只说他话。及茶
罢，乃掀髯曰：“‘听说《论语》，首举子见齐衰者与冕，衣裳
者与瞽者，见之，虽少必作，过之必趋’。又举师冕，见及
阶，子曰：‘阶也’”；“及席，子曰：‘席也’。”“皆坐，子曰：‘某在斯，某在
斯’！子张问曰：‘与师言之道与’？”曰：“固相师之道也。夫圣
人之道，无微显，无内外，由洒扫应对进退而上达。夫
道，本末一以贯之。一部《论语》，只恁地看。”

谢上蔡先生尝宰德安府之应城，胡文定以典学使
者行部过之，不敢问以职事，顾因介绍请以弟子礼
见。入门，见吏卒植立庭中，如土木偶人，肃然起敬禀
学焉。

《宋史张齐贤传》：“齐贤子宗诲，以秘书监致仕，尝事干谒，其子曰：‘昔贺秘监以道士服东归会稽，明皇赐以
鉴湖，以为休老之地。今洛下虽无鉴湖，而嵩、少、伊、瀍，
天下佳处，虽非朝廷所赐，皆闲逸之人所有尔。大夫
盍衣羽服以优游，何必更事请谒乎’？宗诲曰：‘吾作白
头老，监秘书而眠，何以贺老流沙之服为哉’！”时以为
名言。

《王岩叟传》：岩叟知定州安喜县，有法。吏罢居乡里，导
人为讼，岩叟捕挞于市，众皆竦然。定守吕公著叹曰：
“此古良吏也。”有诏近臣举御史，举者意属岩叟，而未
及识，或谓可一往见，岩叟笑曰：“是所谓呈身御史也。”
卒不见。

《苏颂传》：颂以集贤院学士知应天府。吕惠卿尝语人
曰：“子容吾乡里先进，苟一诣我，执政可得也。”颂闻之，
笑而不应。

《刘庠传》：庠知开封府，不肯屈事王安石。安石欲见之，
戒典谒者曰：“今日客至勿纳，惟刘尹来即告我。”有语
庠者曰：“王公意如此，盍一往见。”庠谓见之何所言，自
彼执政，未尝一事合人情，脱问青苗、免役，将何辞以
对竟不往。

《李周传》：周通判施州，司马光将荐为御史，欲使来见。
周曰：“司马公之贤，吾固愿见，但闻荐而往，所谓呈身
御史也。”卒不往。

《上官均传》，“自熙宁以来，京师百司有谒禁，均言以诚
待人则人思竭忠，以疑遇物则人思苟免。愿除开封、
大理外，馀皆释禁，以明洞达不疑之意。”

《读书镜》：赵抃罢政闲居，一士人以书贽见，公读之终
卷，正色谓士人曰：“朝廷有学校，有科举，何不以卒业，
却与闲退之人说他朝廷利害？”士人惶恐而退。
《贤奕编》：富郑公致政归西都，常跨驴出郊，逢水南巡
检，盖中官也，威仪呵引甚盛。前卒呵骑者下，公举鞭
促驴，卒声愈厉，又唱言不肯下，请官位。公举鞭称名
曰：“弼弼卒不晓所谓，白其将曰：‘前有一人骑驴冲节，
请官位不得，口称弼’。”弼将方悟曰：“乃相公也。”下马伏
谒道左，公举鞭去。

《闻见录》：韩魏公留守北京，李稷以国子博士为漕慢
公。俄潞公代魏公为守，稷谒见，公著道服出语之曰：
“汝父吾客也，只八拜。”稷不得已，如数拜之。

《清波杂志》：蔡忠怀持正，初仕邠州理掾属韩康公宣
抚陕西，喜其所撰乐语全用韩氏事，荐之。康公弟持
国尹开封，辟主左厢公事。后尹刘公庠责蔡廷参，蔡
曰：“此礼起于藩镇，辟除掾属，辇毂之下，比肩事主，虽
有故事，亦不可用。”刘不能屈。神宗闻而嘉之，刘乃补
外。忠怀为小官，所守如此。今州县吏见长官典谒以
例告，违背礼制者多矣。

《剡溪野语》：“欧阳公作北转运使，过滑州，访刘羲叟于
陋巷中。羲叟时为布衣，人未有知者。”

《容斋续笔》：张芸叟《与石司理书》云：“‘顷游京师，求谒先
达之门，每听欧阳文忠公、司马温公、王荆公之论，于
行义文史为多。唯欧阳公多教吏事，既久之，不免有
请。大凡学者之见先生，莫不以道德文章为欲闻者。
今先生多教人以吏事，所未谕也’。公曰：‘不然。吾子皆
时才，异日临事，当自知之’。”

司马温公作相日，亲书榜槁揭于客位曰：“访及诸君，
若睹朝政阙遗，庶民疾苦，欲进忠言者，请以奏牍闻
于朝廷，光得与同僚商议，择可行者进呈，取旨行之。
若但以私书宠谕，终无所益。若光身有过失，欲赐规
正，即以通封书简分付吏人，令传入”，光得内自省讼，
佩服改行。至于整会官职差遣，理雪罪名，凡干身计，
并请一面进状，光得与朝省众官公议施行。若在私
第垂访，不请语及，某再拜咨白。

《宋史米芾传》：无为州治有巨石，状奇丑，芾见大喜曰：
“此足以当吾拜。”具衣冠拜之，呼之为兄。

《王化基传》：化基孙诏，为度支郎中，使契丹入贺。故事，
跪而饮。盖有误拜者，乃彊诏诏曰：“南北百年所守者
礼，其可纷更耶？”卒跪饮之。

《陈淬传》：“淬字君锐，兴化军莆田人。绍圣初，下第，挟策
西游。时吕惠卿帅鄜延，淬戎服往见，惠卿问相见何
事，淬曰：‘大丈夫求见大丈夫又何事’。惠卿器之。”
《陈师道传》：“师道字履常，彭城人。少而好学苦志，高介
有节，安贫乐道。初游京师，逾年未尝一至贵人之门。
傅尧俞欲识之，先以问秦观曰：‘是人非持刺字，俛颜
色，伺候乎公卿之门者，殆难致也’。”尧俞曰：“非所望也，
吾将见之，惧其不吾见也。子能介于陈君乎？”知其贫，
怀金欲为馈，比至，听其论议，益敬畏不敢出。章惇在
枢府，将荐于朝，亦属观延至，师道答曰：“辱书，谕以章
公降屈年德，以礼见招，不佞何以得此？岂侯尝欺之
耶？公卿不下士，尚矣，乃特见于今而亲于”其身，幸孰
大焉！愚虽不足以齿士，犹常从侯之后，顺下风以成
公之名。然先王之制，士不传贽，为臣则不见于王公，
所以成礼，而其敝必至自鬻。故先王谨其始以为之
防，而为士者世守焉。师道于公，前有贵贱之嫌，后无平生之旧，公虽可见，礼可去乎？且公之见招，盖以能
守区区之礼也。若昧冒法“义，闻命走门，则失其所以
见招，公又何取焉？虽然，有一于此，幸公之他日成功
谢事，幅巾东归。师道当御款段乘下泽，候公于东门
外，尚未晚也。”及惇为相，又致意焉，终不往。

《邵伯温传》：“伯温，康节处士雍之子也，监永兴军铸钱
监。时，元祐诸贤方南迁，士鲜访之者。伯温见范祖禹
于咸平，见范纯仁于颍昌，或为之恐，不顾也。”

《郑雍传》：“雍为御史中丞，时二府禁谒加严，雍叹曰，旁
招俊乂，列于庶位，宅百揆，职也。彼有足不及公卿之
门者，犹当物色致之，奈何设禁若是？且二府皆天子
所改容而礼貌之者，乃复防闲其私如此乎？”于是援
贾谊廉耻节行之说以谏，诏弛其禁。

《李周传》：周历官集贤殿修撰。周自为小官，沉晦自匿，
未尝私谒执政有公事，公诣中书白之。薛向使三司，
欲辟为属，及相见，卒不敢言，退而叹曰：“若人未易屈
也。以是不偶于世。”

《轩渠录》：“刘贡父为馆职，节日同舍有令从者，以书筒
盛门状遍散于人家。贡父知之，乃呼住所遣人坐于
别室，犒以酒炙，因取书筒视之。凡与贡父有一面之
旧者，尽易贡父门状。其人既饮食，再三致谢，遍走陌
巷，寔为贡父投刺，而主人之刺遂不得达。”

苏黄门子由南迁，既还，居许下，多杜门不通宾客。有
乡人自蜀川来见之，伺候于门，弥旬不得通。宅南有
丛竹，竹中为小亭，遇风日清美，或徜徉亭中。乡人既
不得见，则谋之阍人，阍人使待于亭旁。如其言，后旬
日果出，乡人因趋进。黄门见之大惊，慰劳久之，曰：“子
姑待我于此。”翩然复入，迨夜竟不复出。

范忠宣谪居永州，客至必见之。对设两榻，多自称老
病，不能久坐，径就枕，亦授客一枕，使与己对卧。数语
之外，往往鼻息如雷。客待其觉，有至终日迄不得交
一谈者。

《世说补》：绍圣间，马从一监南京排岸司，适漕使至，随
众迎谒，漕一见即怒叱之曰：“闻汝不职，未欲按汝，尚
敢来见邪？”从一惶恐，自陈湖湘人，迎亲窃禄，求哀不
已。漕察其语，南音也，乃稍霁威，云：“湖南亦有司马氏
乎？”从一答曰：“某姓马，监排岸司耳。”漕乃微笑曰：“然则
勉力职事可也。”初盖误认为温公族人，故欲害之。自
是从一刺谒，但称“监南京排岸”而已。传者皆以为笑。
可谈。章惇性豪恣，忽略士大夫。绍圣间作相，翰林学
士承旨蔡京谒惇，惇道衣见之，蔡上言状，乃立《宰相
见从官法》。

《宋史卫肤敏传》：“肤敏为秘书省校书郎，宣和七年至
金国，知其兵已举，殊不为屈。及将还，金人所答国书，
欲以押字代玺，肤敏力争曰：‘押字岂所以交邻国’？论
难往复，卒易以玺。及受书，欲令双跪，肤敏曰：‘双跪乃
北朝礼，安可令南朝人行之哉’！争辩逾时，卒单跪以
受。金人积不悦，中道羁留且半年，至涿州新城，与斡”
离不遇，遣人约相见，拒之不可，遂语之曰：“必欲相见，
其礼当如何？”曰：“有例。”肤敏笑曰：“例谓趋伏罗拜，此礼
焉可用？北朝止一君耳，皇子郎君虽贵，人臣也；一介
之使虽贱，亦人臣也。两国之臣相见，而用君臣之礼，
是北朝一国有二君也。”金人气折，始曰：“唯所欲。”肤敏
长揖而入。靖康初，始还，进三官。

《赵良嗣传》：“良嗣本燕人马植，世为辽国大族，仕至光
禄卿，行污而内乱，不齿于人。政和初，童贯出使，道芦
沟，植夜见其侍史，自言有灭燕之策，因得谒。童贯与
语，大奇之，载与归，易姓名曰李良嗣。荐诸朝，即献策，
帝嘉纳之，赐姓赵氏，以为秘书丞。图燕之议自此始。”
《任谅传》：“谅为河南户曹，以兵书谒枢密曾布，布使人”
邀诣阙，既见，觉不能合，径去。布为相，犹欲用之，谅予
书，规以李德裕事，布始怒。

《梅执礼传》：执礼官武学博士，大司成彊，渊明贤其人
为宰相，言相以未尝识面为慊。执礼闻之曰：“以人言
而得，必以人言而失，吾求在我者而已。”卒不往谒。
《龚夬传》：夬弟大壮，少有重名，清介自立。从兄官河阳，
曾布欲见之，不可得，乃往谒。夬邀之出，从容竟日，题
诗壁间，有“得见两龚”之语。

《名臣言行录外集》：胡五峰先生宏，字仲仁，文定公之
季子。南轩见先生，先生辞以疾。它日见孙正孺而告
之曰：“‘‘渠家好佛’。宏见他说甚’。南轩方悟前此不见之
因，于是再谒之，语甚相契，遂受业焉。南轩曰：‘栻！若非
正孺，几乎迷路’。”

《闲燕常谈》：钱中道帅太原，一日武官谒见叙旧累数
百言而退。钱语坐客曰：“适来官人，口不称名，但称贱
迹不已。欲面折之，便是要人避己名也。”客问：“‘似乎门
下有旧’？钱曰：‘旧识其公’。客曰：‘某亦识之，佳士也’。钱曰：
‘只那老贱迹’。”一座皆笑。

《宋史种师道传》：“童贯握兵柄而西，翕张威福，见者皆
旅拜，师道长揖而已。”

挥《麈前录》：旧制，监司虽官甚卑，遇前执政宰藩，亦肩舆升厅事。宣和初，薛肇明自两地出守淮南，有转运
判官，年少新进，轻脱之甚，肇明每不堪之。到官未几，
肇明还旧厅，因与首台蔡元长语及之，且云：“乘轿直
抵脚踏子始下，呵舆之声惊耳，至今为之重听，其他
可知也。”元长大不平，翊日降旨诸路监司，遇前宰执
帅守处，即入客位通谒，自是为例。

《挥麈三录》：郑亨仲刚中为川陕宣抚，节制诸将，极为
尊严。吴璘而下，每入谒，必先阶墀，然后升厅就坐。忽
璘除少保来谢，语主阍吏乞讲钧敌之礼。吏以为白
亨仲，亨仲云：“少保官虽高，犹都统制耳，倘变常礼，是
废军容。少保若欲反，则取吾头可矣。阶墀之仪，不可
易也。”璘皇恐听命，人皆韪之。

《宋史李浩传》：“浩早有文称，绍兴十二年，擢进士第。时
秦熹挟宰相子以魁多士，同年皆见之，或拉浩行，毅
然不往。”

《杨万里传》：“万里字廷秀，吉州吉水人。中绍兴二十四
年进士第，为赣州司户，调永州零陵丞。时张浚谪永，
杜门谢客，万里三往不得见，以书力请，始见之。浚勉
以正心诚意之学，万里服其教，终身迺名读书之室
曰‘诚斋’。”

《贤奕》。杨东山言：“某筮仕为零陵簿，太守赵谧，丞相元
镇子也。初参时，客将传言，待众官退郤请主簿。客退，
赵具冠裳，端立堂上，凡再请某不动，三请某解其意，
遂趋，一揖上阶，禀叙礼数既毕，一揖径入，更不延坐。
某退而抑郁几成疾，以书白诚斋，欲弃官归。诚斋曰：
‘此乃教诲吾子也，他日得力处当在此’。某意犹未平，
后涉历稍深，方知此公善教人，尚有前辈典刑。”
赵德庄常宰馀干，赵忠定是其邑子，忠定初冠多士，
适德庄在朝，忠定往谒谢，德庄语之曰：“慎勿以一魁
先置胸中。”时以为名言。

《宋史陈橐传》：橐摄天台、临海、黄岩三邑，易越州新昌
令，皆以恺悌称。吕颐浩欲援为御史，约先一见。橐曰：
“宰相用人，乃使之呈身耶？”谢不往。

《仇悆传》：悆端方挺特，自初官讫通显，无所附丽。令邓
城时，丞相范宗尹方为邑子，以文谒悆。悆他日语其
父，是子公辅器也。宗尹既当国，未尝以私见。

《李朴传》：“朴历官秘书监，自为小官，天下高其名。蔡京
将彊致之，俾所厚道意，许以禁从。朴力拒不见，京怒
形于色，然终不害也。中书侍郎冯熙载欲邂逅见朴，
朴笑曰：‘不能见蔡京，焉能邂逅冯熙载邪’？”

《黄中传》：中除龙图阁学士致仕，凡邑里后生上谒，必
训以孝弟忠信。朱熹裁书以见，有曰：“今日之来，将再
拜堂下，惟公坐而受之，俾进于门弟子之列，则某之
志也。”其为人敬慕如此。

《养痾漫笔》：“陈同甫名亮，号龙川。始闻辛稼轩名，访之，
将至门，遇小桥，三跃而马三却。同甫怒，拔剑挥马首，
推马仆地，徒步而进。稼轩适倚楼望见之，大惊异，遣
人询之，则已及门矣，遂定交。”

《宋史陈俊卿传》：“俊卿同知枢密院事，时曾觌、龙大渊
怙旧恩，窃威福，士大夫颇出其门。及俊卿馆伴，大渊
副之，公见外不交一语，大渊纳谒，亦谢不接。”

《杨大全传》：大全累迁司农寺丞，修《高宗实录》，充检讨
官。先是，韩𠈁胄用事，私台谏之选为己羽翼，且欲得
知名士借望以压群言，一时之好进者，恨不预此选
也。会御史虚位，有力荐大全者，属大全一往见，且曰：
“公朝见除目夕下矣。”大全笑谢，决不往。明日遂丐外。
时《实录》将上矣，上必推恩，大全去不少待。于是除知
金州，至姑苏以病卒。

《倪思传》：“思为吏部侍郎兼直学士院，御史姚愈劾思，
出知太平州，历知泉州、建宁府，皆以言者论去。久之，
召还，试礼部侍郎兼直学士院。𠈁胄先以书致殷勤
曰：‘国事如此，一世人望，岂宜专以洁己为贤哉’！思报
曰：‘但恐方拙不能徇时好耳’。时赴召者未引对，先谒
𠈁胄，或劝用近例，思曰：‘私门不可登，矧未见君乎’？”
《陆持之传》：“持之字伯微，知荆门军九渊之子也。韩𠈁
胄将用兵，持之忧时不怿，乃历聘时贤，将有以告。见
徐谊于九江，时议防江，持之请择僚吏，察地形，孰险
而守，孰易而战，孰隘而伏，毋专为江守。”具言自古兴
事造业，非有学以辅之，往往皆以血气盛衰为锐惰。
故三国两晋诸贤，多以盛年成功名。公“更天下事变
多矣，未举一事，而朝思夕维，利害先入于中，愚恐其
为之难也。”谊怃然。又之鄂谒薛叔，以项安世；之荆谒
吴猎，争欲留之，寻皆谢归。

《黄师雍传》：师雍调婺州教授，学政一以吕祖谦为法，
李宗勉、赵必愿、赵汝谈皆荐之。师雍慕徐侨有清望，
欲谒之。会其有召命，师雍曰：“今不可往也。”侨闻而贤
之，至阙，以其学最闻。

《癸辛杂识》：余表舅吴四丈，性滑稽，适节日无仆可出，
徘徊门首，恰友人沈子公仆送刺至，漫取视之，类皆
亲故。于是酌之以酒，阴以已刺尽易之。沈仆不悟，因
往遍投之，悉吴刺也。乡曲相传，以为笑谈。然《类说》载陶谷易刺之事，正与此相类，恐吴效之为戏耳。
《姑苏笔记》：贾秋壑柄国时，浙漕朱峻深源，每有札子
禀事，必称云：“万拜覆。”时人谓之“朱万拜深。”源晦翁曾
孙。

《宋史文天祥传》：“天祥至潮阳，见张弘范，左右命之拜，
不拜，弘范遂以客礼见之。”

《阇婆国传》：其王椎髻，戴金铃，衣锦袍，蹑革履，坐方床。
官吏日谒三拜而退。

《金史唐括安礼传》：安礼拜右丞，上问宰臣，议山东猛
安贫户如何？安礼对曰：“猛安人与汉户今皆一家，彼
耕此种，皆是国人。即日签军，恐妨农作。”上责安礼曰：
“朕谓卿有知识，每事专效汉人，若无事之际，可务农
作，国家有事，农作奚暇？卿习汉字，读《诗》《书》，姑讲本朝
之法。前日宰臣皆女直拜卿，独汉人拜，是邪非邪？所”
谓一家者，一类也。女直汉人，其实则二，可谓一类乎？
《纥石烈良弼传》：天会中，选诸路女直字学生送京师。
良弼与纳合椿年皆童丱，俱在选中。是时希尹为丞
相，以事如外郡，良弼遇之途中，望见之，叹曰：“‘吾辈学
丞相文字，千里来京师，固当一见’。乃入传舍求见，拜
于堂下。希尹问曰：‘此何儿也’？良弼自”赞曰：“有司所荐，
学丞相文字者也。”希尹大喜，问所学，良弼应对无惧
色。希尹曰：“此子他日必为国之令器。”留之数日。
《宗室传》：镐王永中表乞闲居，诏不许。球猎游宴，皆有
制限，家人出入皆有禁防。河东提刑判官把里海坐
私谒永中，杖一百，解职。

《张𬀩传》：𬀩子行简言：“唐制，仆射、宰相生日，百官通班
致贺，降阶答拜。国朝皇太子元正生日，三师三公宰
执以下，须群官同班拜贺，皇太子立受，不答拜。今尚
书省宰执生日，分六品以下别为一班揖贺，宰执坐
答揖，左右司郎中五品官廷揖，亦坐答之。臣谓身坐，
举手答揖，近于坐受也。宰执受贺，其礼乃重于皇太
子，恐于义未安。别嫌明微，礼之大节。伏请宰执生日，
令三品以下官同班贺，宰执起立，依三品官仪式通
答揖。”上曰：“此事何不早辨正之？如都省擅行，卿论之
是矣。”行简对曰：“礼部盖尝参酌古今典礼，拟定仪式，
省廷不从，辄改以奏。”下尚书省议，遂用之。宰执生日，
三品以下群官通班贺，起立答之自此始。

《元史赛典赤赡思丁传》：“赡思丁拜平章政事，行省云
南。时宗王脱忽鲁方镇云南，以赛典赤至，必夺其权，
具甲兵为备。赛典赤乃遣子纳速剌丁先至王所。王
遣亲臣撒满位哈乃等至赛典赤问以何礼见，对曰：
‘吾等与纳速剌丁偕来，视犹兄弟也。请用子礼见皆
以名马为贽，拜跪甚恭，观者大骇’。”

《刘赓传》：“赓拜监察御史。是时御史中丞崔彧好盛气
待人，他御史拜谒，或平受之，独见赓则待以上客。”
《辍耕录》：“恒阳廉文正王字善父，畏吾氏，由父孝懿王
官廉访使，氏焉。国初，拜为平章政事。秉政日，中书右
丞刘武敏公整以初附为都元帅，骑从甚都，诣门求
见。王之弟兄凡十人，后皆至一品。内王弟昭文馆大
学”士、光禄大夫蓟国公，犹布衣为通报。王方读书，略
不答。蓟公出，整复浼入言之，因令彻去坐椅，自据中
坐，令整入。整展拜起，侧立，不予之一言。整求退，谓曰：
“此是我私宅，汝欲有所言，明日当诣政事堂。”及出，惭
赧无人色。顷之，宋士之在羁旅者，寒饿狼狈，衣冠䍀
缕，袖诗求见，王之弟兄皆揶揄之。蓟公复为入言，急
令铺设坐椅，且戒内人备酒馔。出至大门外，肃入对
坐，出酒馔，执礼甚恭，且录其居止。诸儒但言困苦乞
归，王明日遂言于世皇，皆遂其请。是夜，诸兄弟问曰：
“今日刘元帅者，主上之所倚任，反菲薄之。江南穷秀
才，却以礼遇如此其至，我等不能无疑。”王曰：“我是国
家大臣，言动嚬笑，系天下重轻。整虽贵，卖国叛臣也，
故折辱之，令其知君臣义重，若寒士数十，皆诵法孔
子者也。在宋朝不坐燕不与何故而拘执于此？况今
国家起朔漠，斯文不绝如线，我更不尊礼，则儒卫且
将扫地矣。”王之作，兴文若此，是大有功于名教者。
徐文献公既迁司至杭，一日，有本路总管与一万户
谒公私第，公以宾礼延之上坐。适书吏从外来，见而
趋避，伺其退，入见曰：“总管、万户，皆属官耳，得无礼貌
之过与？”公曰：“在公府则有尊卑之辨，若私宅须明主
客之分。我辈能廉介，则百司自然知惧，何待恃威势
以骄凌之，然后为尊严乎？”吏赧甚。

江右胡存斋参政，能折节下士，宾客至如家焉。故南
北士大夫有经过其地，无不愿见者。每虞阍人不为
通刺，苟不出日，即于门首挂一牌云：胡存斋在家，
周景远先生驰名能文，为南台御史时，分治过浙省，
每日与朋友往复，其书吏不乐，似有举刺之意，大书
壁上曰：御史某日访某人，某日某人来访。御史忽见，
呼“谓曰：‘我尝又访某人，汝乃失记，何也？第补书之’。”因
复谓曰：“人之所以读书为士君子者，正欲为五常主
张也。使我今日谢绝故旧，是为御史而无一常。宁不

公于州桥寓居。既拜公，公答拜，命坐，辞之再。公曰：“仲
尼之席，童子隅坐。”因不敢辞。徐永之先生为江浙提
举日，客往访之者，无间亲疏贵贱，必送之门外。凡客
请纳步，则曰：“不可，妇人送迎不逾阈。”右二事，可见前
辈诸老谦恭退抑，汲引后进，待人接物者如此。
《太仓州志》：朱清盛时，士人谒之，报用泥金单帖，辄为
销金匠鬻去，值五镮。

《明昭代典则》：“洪武四年，上以军民行礼，尚循旧俗，饮
宴行酒，多以跪拜为礼，乃命省臣及礼部官定为仪
式申禁之。”

洪武五年三月，命礼部重定官民相见礼。先是，元俗，
官僚相见，辄跪一足以为礼，拜则以叩头为致敬，既
拜，复跪一足。属官下人见上司官长与为礼，即引手
于后，退却若避之状。上甚厌之，自即位初，即加禁止，
然旧习不能尽革。至是，复定为《仪节》，令颁示之。上谓
礼部臣曰：“礼者，所以美教化而定民志。成周设大司”
徒，以五礼防万民之伪，而教之中。夫制中莫如礼，修
政莫如礼，故有礼则治，无礼则乱。居家有礼则长幼
序而宗族和；朝廷有礼则尊卑定而等威辨。今命尔
稽考典礼，合于古而宜于今者，以颁布天下，俾习以
成化，庶几复古之治也。

《正气纪》：《王宾传》：“宾夙与广孝善，后广孝功成旋里，宾
见荣状，掩面走之。广孝谒之再，宾闭户不纳，迺屏骑
从，徒步造门，强请乃见。语未卒，忽堕茗瓯而仆，口目
俱欹。或曰：广孝三谒不肯见，从门隙潜窥，见宾，呼之，
宾操吴音应曰：‘和尚嗟哉！颠蹶而死’。”

《姚善传》：隐士王宾居陋巷，善往候，舍车诣门，宾问为
谁，对曰：“姚善。”乃开门延语，及宾报谒，望门再拜而返。
善自邀还，辞非公事不敢入。

《湖广通志》：“夏原吉迁民部尚书，上北征，命辅皇孙留
守北京，兼掌行在九卿事，百官总己以听，庶政肃然。
西域法王朝见便殿，群臣皆拜，吉独长揖，上笑曰：‘卿
欲效韩愈耶’？”

《贤奕编》杨文贞公士奇以元宰归省，过湖中，邂逅一
张参政者，风驶舟上下则各举手一笑，竟别。抵维扬，
郡守令先日候无耗，翌日舟至，守令竟不相闻。过去
昔祭酒陈公敬宗，王振慕其名，因巡抚周公求见，公
曰：“某沗为人师，而求谒中贵，他日无以见诸生。”周乃
谓振曰：“陈祭酒书法极高，以求书为名，先之礼币，彼
将谒谢矣。”振然之，乃遗彩缎羊酒。来书《程子四箴》，敬
宗为走笔书之，而反其礼币，竟不往见。以此故为祭
酒，十八年不迁。

《吴江县志》：正统初，布政使何源家居，一日诣府谒知
府况钟，青袍角带，从东门入，阍人不识，厉声诃之。源
曰：“‘吾致仕官，烦为通报’。阍者曰：‘汝官不过丞簿耳’。源
曰：‘不止此’。”曰：“岂同知通判乎？”曰：“不止此。”曰：“然则太守
乎？”曰：“‘亦不止此’。阍者惊疑，源徐曰：‘江西布政使也’。”既
报，钟出门，肃入成礼，而别挽之由中道，不从。请乘车，
“亦不从，徒步而还源。”厚德类如此。

《客座新闻》：太仓陆孟昭为刑部郎中，尝往一朝士家，
驾牛，投刺不书名，惟云：“东海钓鳌客过。”其士归见之，
知孟昭也，亦递一帖云：“西番进象人来。”盖孟昭黑面
白齿，人皆嘲为象奴云。

《常熟县志》：江阴卞户部荣未第时，访钱晔，谓阍人曰：
“语汝主诗人相访。”适席中有妓，晔要赋赠妓诗，仍以
“艎降湘”为韵，卞挥一绝：“琵琶斜抱出艅艎，貌与荷花
两不降。今夜彩云何处宿，空留明月照潇湘。”晔倒屣
迎入，遂定交。

《无锡县志》：“李谟居无锡，一日方与客饮，有道人叩门
曰：‘吾自青城山来，刘高尚先生使我见公有所言阍
人辞’？”宝文方饮酒，不敢白，再三请不可。道人不乐，乃
索笔书户上曰：“日转庭槐影渐移，重门复屋传呼迟。
不如拂袖穿云去，说与落花流水知。”又曰：“吾所谓小
郗者也。”谟闻，怅恨累日。

《见闻录》：成化时，中都镇守中官欲谒者，由旁门入，且
以“‘文东武西’榜于门。德兴孙清简公需为巡仓投刺，
将据其所榜以僭劾之。中官惮公严，卒正王客之礼。”
《列朝诗集》：“桑悦字民怿，常熟人。为博士弟子，谒部使
者，书刺曰：‘江南才子’。使者大骇，延之较书，预刊落以
试。悦校至不属，即索笔请书足，使者乃敬礼焉。”
《陜西通志》：“王亿，字本一，凤翔府人。弘治末进士，分巡
辽东。时太监于喜镇守其地，往佥事谒见，如都御史
礼。喜又怙宠悖慢，亿甬道入上坐抗礼，喜始怒。然畏
其清直，卒下之。”

王朝瑬字仲冕。正德丁丑进士，知三河县。东厂权珰
张锐，其县人也。新令谒锐，必变服献贽，瑬不往。锐来
谒，复抗礼，锐不悦。

《江南通志》：“王艮，泰州人，字汝止。时王守仁开府豫章，
以道学为海内宗。艮乃往谒，持海滨生刺，踞上坐与
语。艮知，大悦服，愿为弟子。已稍疑，则又即上坐，反复论难，数日乃竟执弟子之礼焉。”

《近峰闻略》：刘瑾用事时，百官门状启礼，悉用红纸，故
京师纸价顿十数倍。虽元臣宿将，必曰晚生，曰“门下
生。”而称瑾，则有“恩府恩主、千岁公公”之语。

《濯缨亭笔记》：“张公宁至汀，以疾乞休。闲居三十年，绝
迹不事干请。藩臬士夫东西行者靡不造谒，得一接
见为幸，名震海外。”

《春明梦馀录》：潘埙《纪前辈风范》云：“埙为诸生时，将郡，
吴先生命往见乡先宪副行素。韦公斌彦质先见其
二子元冔、季勉通刺，公出，面西南，埙拜致郡博之意，
公唯唯，覆数语而入，命其子延坐，啜以茶。埙他日为
给事中，归谒行太仆贯初顾公达存道，公时年七十
有六，闻埙至，衣冠扶杖出，埙再拜问起居，公引之上”
坐，三让，埙逊避至再，曰：“老先生有三可尊，何不虚此
坐以劝后进，使知长少之序？”公瞿然以杖戳地曰：“老
夫今日乃得闻此语，坐吾不敢复让。”翼日，之清江浦，
见河阴令双槐张公素元卿，乃先谒仓曹同年戴君
冠仲鹖，仓曹曰：“子往见双槐先生乎？幸为冠先容。”埙
晨往，值公盥栉，待于次而仓曹至，公乃出，冠甚古。与
仓曹修礼毕，既转而南面埙拜，公立受，扶而起，埙则
再拜。公啧啧有叹勉语。仓曹退，埙复侍坐。顷之，奚奴
拂几案出殽𥰡各二器，酒三行，饭二盂，礼甚简。及埙，
避喧湖西，公时八十七寿，不远三十里，驾小舟过访，
言笑竟日。饭则饭，饮则饮，薄暮始归。暇日数贻以诗，
自署“双槐老素。”其风“味意态，近世未有也。”夫三公皆
乡先生，杜门肥遁，同一高致素行，未尝与人轻接。贯
初、双槐尤索居离群，意更潇散。见行素则少长，截然
凛若师傅；见贯初迟十五年，已烦逊避，增感慨，其时
可知矣。见双槐则超出流俗，偃然以前辈自居，以子
弟蓄后进。夫三公之行不同，同一持风范，励风节，若
行素之严而正，《贯初》之通而介，《双槐》之简易而直，皆
可敬而仰者也，非某之所能及也。或曰：“先行素埙少
也贱。”是不然。使公居今日，接见少年辈，能复如前日
否耶？

《列朝诗集》：“邢参字丽文，沈静有酝藉。户无寸田，未尝
干谒。虽朋友之门，亦不轻步屧。”

许谷，字仲贻，负时名，盛年岩居三十年，不通一字于
政府。缙绅至南都，造门求见，不一报谢，曰：“此乡前辈
里居之法不变也。”

《觚不觚录》：相传司礼首珰与内阁刺，用单红纸，而内
阁用双红折帖答之。然彼此俱自称侍生，无他异也。
近有一二翰林云：江陵于冯珰处投晚生刺。而吕舍
人道曦云：“在制敕房侍江陵者三载，每有投刺，皆从
本房出，无所谓晚生也。”岂于致谢求托之际，间一行
之，为人所窥见耶？

《明外史李默传》：“万镗幽锢勿用，同年生严嵩柄政，援
引之。镗既为嵩所引，每事委随，又颇通馈遗。故事，翰
林编检谒冢宰，不敢均礼。至是薄镗，始与为宾主，吏
部之体统衰焉。”

《刘天和传》：天和晚年内召，陶仲文以刺迎，称戚属。天
和返其刺曰：“误矣，吾中外姻连无是人。”仲文恚，其罢
官有力焉。

《郑世威传》：“世威历江西佥事。大学士夏言里居，尝谒
言阍者令从角门入，世威曰：‘趣还我刺。言为启中门，
乃入。世威谢病归家，躬课耕作，客遇诸田间，曰：‘为我
通主人翁’。世威诺而入。须臾衣冠肃，客即向持刺入
者也’。”

《张永明传》：永明改右都御史。故事，京官考满，自翰林
外皆报名都察院，修庭谒礼。后吏部郎恃权张濂废
报名，陆光祖废庭谒，永明榜令遵故事，而郎中胡汝
桂至院如故。永明列仪节奏闻，诏诸司遵守。郎中罗
良当考满，先诣永明邸，约免报名庭谒，乃过院。永明
怒，疏言“此礼行百年，非臣所能损益。且卿贰大臣考
满诣吏部，与堂官相见讫，即诣四司门揖，司官辄南
面答揖。夫卿贰致敬于司属，司属乃不循礼于宪臣，
是尊卑易置，而部院异体也。良轻薄无状，当罢。九卿
揖司属，亦非礼，当改正。”良疏辨，夺俸。诏礼部会礼科
议之。奏言：“永明议是。自今吏部郎其承旧制，九卿、翰
林官揖四司当罢。”诏可。

《眉公见闻录》：嘉靖丙戌，刑部赵尚书乃费阁老同年
也，每投谒费书年晚生，同馆屠公应峻曰：“赵老真神
童。”问何故，云：“费鹅湖二十作状元，年最少。今渠称年
晚生，非神童而何？”相对抚掌。在当时乍见，犹讥笑之，
是后则不以为异矣。

《玉池谈屑》：孙太初玉立美髯，风神俊迈，尝寓居武林。
费文宪罢相东归访之，值其画寝，孙故卧不起。久之，
少师坐益恭，孙乃出，又了不谢，送之及门第，矫首东
望曰：“海上碧云起，遂接赤城”，大奇大奇！文宪出谓驭
者曰：“吾一生未尝见此人。”

《陕西通志》：“任璜，任给事中，典朝仪三月，武职股栗。适
内阁有事当贺，璜欲行二拜礼。或者非之，璜引谏阁相见之礼以辩，卒如其言。”

《江南通志》：“董传策，字原汉，嘉靖庚戌进士。时严嵩父
子怙宠不法，传策为刑部主事，偕吴时来、张翀疏论
六事。上怒，谪戍南宁。时按东御史为嵩私人，传策戴
大帽跪舟次，呼曰：‘军董某。见御史，趋迎之，几堕水。有
宣尉某，赍宝剑玉币相谒，立户外累日，叱却之。隆庆
复原官’。”

《靖江县志》：周玉以人才荐知浮梁县，有治行识。戴珊
于髫年召读书署中。玉归里，珊为直指使者，按江南，
辟驺从访玉。玉方与妻曝檐下，谛视知为珊，呼其妻
曰：“戴秀才来，可设鸡黍留之。”问今何官，答曰：“御史。”珊
欲割俸为治第宅，辞不受，缱绻而别。

张祥鸢，字道卿，金坛人。嘉靖己未进士。尝管临清税
务，终年不得榷关一钱。老于曹事者皆服其详练，声
益著。张居正当国，愿见之。会杂沓不得见，乃毁刺以
去。居正憾之，出为盐运司运同。

《陜西通志》：“袁应春字元卿，凤翔县人。万历己卯举人。
以灵石令调夏县。时太监张忠奉命开矿，威福大张。
令长皆长跪白事，应春独抗礼曰：‘公虽贵，内侍也；令
虽卑，臣子也。无庭参礼’。忠大怒，立劾之，降永宁卫经
历。”

《湖广通志》：“王一鸣，字伯固，黄冈人。七岁郡举神童，万
历丙戌进士。与诸新第者同谒政府，王太仓忽问谁
为齐安王生，揖曰：‘子天下才也’。”

刘敷仁，字济甫，江夏人。与景陵谭元春以文行相砥
砺，所交皆吴、楚名士。凌给谏茗柯、林太史可任悉屏
驺从，戒徒隶曰：“刘先生门无杂宾，勿以仆御。”溷，高士
之庐也。

《礼记》：问：“士之子，长曰能典谒矣，幼曰未能典谒也。”
《韩非子》：“礼者所以貌情也，中心怀而不逾，故疾起卑
拜以明之。”

《穆天子传》：“黄金之环三五，朱带贝饰三十，吾乃膜拜
而受。”〈注〉今之礼佛，举手加头，称南膜拜，即此类也。
《后汉书高句骊传》相传以为夫馀别种，故言语法则
多同，而跪拜曳一脚，行步皆走。

《白虎通》：“人所以相拜者何？所以表情见意，屈节卑礼，
尊事之者也。”

《独断》：汉承秦法，群臣上书皆言“昧死。”言王莽慕古，去
“昧死”曰“稽首”，光武因而不改，朝臣曰“稽首顿首”，非朝
臣曰“稽首再拜。”

《风土记》：越俗率朴，初与人交，有礼封坛祭以白犬丹
鸡，盟曰：“君乘车，我戴笠，后日相逢下车揖。君担簦，我
跨马，他日相逢为君下。”

《颜氏家训》：“南人宾至不迎，相见捧手而不揖，送客下
席而已。北人迎送并至门，相见则揖，古之道也。吾善
其迎揖。”

《周书贺兰祥传》：“凿空万里，辟地千都，荒服畏威，膜拜
厥角。”

《通典》：“唐旧制，御史遭长官于涂，皆免帽降乘，长官戢
辔，辞而止焉。乾封中，王本立为侍御史，意气颇高，涂
逢长官，端揖而已。自是或降而立，或一足至地，或侧
鞍弛蹬，轻重无常。开元以来，但举鞭耸揖而已。
摭言状元以下到主司宅，下马缀行而立，敛名纸通
呈，与主司对拜。”

李氏《刊误》：今代谒见尊崇，皆谨祗候起居。起居者动
止，理固不乖。近者复云“谨祗候起居某官某”，其义何
在？相承斯误，曾不经心。

夫郊天祭地，止于再拜，其礼至重，尚不可加。今代妇
谒姑嫜，其拜必四，予辄详之。妇初再拜，次则跪献，衣
服文史承其筐篚，则跪而受之。常于此际，授受多误，
故四拜相属，因为疑。又妇拜夫家长老，长老答之，则
又再拜，即其事也。士林威仪，岂可效诸下俚耶？谒拜
姑嫜，宜修典故，再申“插地。”〈周礼妇拜插地〉拜仪可观。
宰相权重位尊，华夏瞻敬，然与九品抗礼，古之谓会
昌已前，不易斯制。咸通已后，每谒见丞相，必先言中
外申拜首，乃尽具臣之仪。韦庶人保衡为相，既曰外
进，且非公望。当时崇秩宿德，竞造其门，接迹排肩，皆
被傲然。当其拜礼，韦于中书命酒执爵，揖让之际，师
保尚书一时下拜。自后群官谒相府，罕有不言中外
曲申毕敬者。昔汲黯不拜大将军，有揖客为重，岂不
信哉？

夫为吊者，主人当踊，吊者跪，以手承主人而发吊词其有主人官高，吊者位卑，不敢手及尊者，但跪而起，
起而致词，礼也。今代不循其义，皆先一拜，谓之跪礼。
至有轻服，主人无踊，客亦先申一拜，岂曰经心于展
礼乎？

礼曰：“君有赐，则拜而受之。赐莫重于九锡，衣服、朱户，
纳陛，乘舆，乐县，虎贲，弓矢，𫓧钺、秬鬯。”遍详礼文，未有
拜衣服虎贲者也。是物也，故不宜拜。若拜朱户渠问，
宜谓之神。《礼记·祭法》，累代祭名，不闻有戟神。是知无
拜祭之礼也。近代受节置于一室，朔望必祭之，非也。
凡戟，天子二十四，诸侯十。今之藩镇即古之诸侯也。
在地则施于衙门，虽罢守藩阃，有爵位崇高，亦许列
于私第。上元元年，宰相吕𬤇立戟，有司载戟及门。𬤇
方惨服，乃更吉服，迎而拜之，颇为有识者所嗤。则知
辱君命，拜赐可也。拜戟祭节，大乖于礼。

《因话录》：饮酒无起谢之礼，但公揖酒赴朝，偃息于待
漏，则有卧揖，上马有马揖，他悉以揖为礼。

《资暇录》：夫拜者，礼之特，所以申敬恭之仪。故《周礼》有
“稽首、顿首、振动、吉凶、奇、褒肃九等”之拜，以示威灵而
观容止也。其非至亲行卑者拜，则接捧，示止之不敢
当之意。今卑谦太过，反不敢接捧，而鞠躬、侧立、惕受，
翻令前人得以尽礼深拜。又书状吊庆辞，则并削去
“拜”字，以敬尊官，都乖古风。

《门状》，文宗朝以前无之。自朱崖李相贵盛于武宗朝，
且近代稀有生一品，百官无以希取其意，以为“旧刺
轻。”〈刺则今之名纸〉相扇留。具衔候起居状。而今又益竞以善
价纸。如出印之字。巧谄曲媚。犹有未臻之遗恨。井丹
祢正平生于今日。其亦如是乎。

《辽志》：凡男女拜皆同，其一足跪，一足著地，以手动为
节，数止于三四。彼言“捏骨地”者，即跪也。

《宋史占城国传》：“王每日午坐，官属谒见，膜拜一而止；
白事毕，膜拜一而退。”

《渑水燕谈录》：“国初袭唐末士风，举子谒见，先达先投
刺，谓之‘请见。既与之见，他日再投启事，谓之‘谢见’。又
数日再投启事，谓之‘温卷’。或先达以书谢，或有称誉，
即别裁启事，委曲叙谢，更求一见。当时举子之于先
达者，其礼如此之恭。近岁不复行此礼，而上官亦有
延誉而进者’。”

《梦溪笔谈》：百官于中书见宰相九卿而下，即省吏高
声唱一声“屈躬”，趋而入。宰相揖及进茶，皆抗声赞唱，
谓之“屈揖。”

唐俗，人在远或闺门间，则使人传拜以为敬。本朝两
浙仍有此俗。客至，欲致敬于闺闼，则立使人而拜之。
使人入见所礼，乃再拜致命。若有中外，则答拜。使人
出，复拜客，客与之为礼如宾主。

《补笔谈》：“今之门状称牒件状如前，谨牒。此唐人都堂
见宰相之礼。唐人都堂见宰相，或参辞谢事，先具事
因申取处分，有非一事，故称件状如前。宰相状后判
引，方许见。后人渐施于执政私第，《小说记》施于私宅，
自李德裕始。近世谄敬者无高下，一例用之，谓之太
状。”至如稽首之礼，唯施于人君，大夫家臣不稽首，避
人君也。今则虽交游皆稽首，此皆生于谄事上官者。
始为流传至今，不可复革。

《青箱杂记》：“乡人上官极累举不第，年及五十方得解。
赴省试，游相国寺，买诗一册，纸已熏晦，归览其表，乃
五代时门状一幅，曰：‘敕赐进士及第，马极右极伏蒙
礼部放榜，敕赐及第，谨诣’。”

《谈苑》：古者未有纸，削竹木以书姓名，故谓之“刺。”后以
纸书，故谓之“名纸。”唐李德裕为相，极其贵盛，人之加
礼，改其衔后起居之状，谓之“门状。”

传讲杂记，竿牍讲谒，君子所重，常人所轻。甚者至云
可削而去之，盖未之思也。人之所以异于禽兽者，以
有礼也，有礼则能交。《易》曰：“天地交而万物通也，上下
交而其志同也。”扬子曰：“天地交万物生，人道交，功勋
成。”夫能交则相敬而无害。相敬而无害，此廉让所以
兴，而争夺相杀之祸不作，是以重之。或曰：今之所谓
“竿牍请谒者，徒以为文尔，而子重之，何也？”答曰：“圣人
之教，有由中出者，《乐》是也；有自外作者，《礼》是也。由中
出者，其文见于外；自外作者，其情动乎内。始则既其
文，中则既其实。其于小人也，始则革面命，终则与之
化矣。是《礼》之教矣，虽未能化，不犹愈于触情而径行
者欤？而子欲投鱼于渊，寘猿于木乎？”

《挥麈前录》：“诸路监司遇前宰执帅守处，即入客位通
谒。”

《鹤林玉露》：朱文公云：“古者男子拜，两膝齐屈，如今之
道拜。杜子春注《周礼》奇拜，以为先屈一膝，如今之雅
拜，即今拜也。”

《石林燕语》：《唐旧事》：门状清要，官见宰相及交友同列
往来皆不书前衔，止曰“某谨祗候，某官谨状。”其人亲
在，即曰“谨祗候，某官兼起居，谨状。”祗候、起居不并称，
各有所施也。至于府县官见长吏，诸司僚属见官长，
藩镇入朝见宰相及台参，则用公状，前具衔，称“‘右某谨祗候某官伏听处分’，牒件状如前，谨牒。”此乃申状，
非门状也。元丰以前，门状尚带“牒件状如前”等语，盖
沿习之久，后虽去，而祗候、起居并称，犹不改。今从官
而上，于某官下称“谨状”，去“伏候裁旨”四字，略如唐制，
而具前衔，谓之“小状。”他官则前衔与前四字兼具，而
不言“谨状。”不知有“牒件状如前”“谨牒”七字，则“谨状”字
自不应重出。若既去此七字，则当称“谨”状以为恭，而
反简，自元丰以来失之也。

《老学庵笔记》：“前辈遇通家子弟初见请纳拜者，既受
之，则设席望其家，遥拜其父祖，乃就坐。先君尚行之
士大夫交谒祖宗时用门状，后结牒右件如前，谨牒。
若今公文，后以为烦而去之。”元豊后又盛行手刺，前
不具衔，上云“某谨上谒某官某月日”，结衔姓名刺或
云状，亦或不结衔，止书郡名，然皆手书。苏、黄、晁、张诸
公皆然，今犹有藏之者。后又止行门状，或不能一一
作门状，则但留语阍人云：“某官来见，而苦于阍人，匿
而不告。绍兴初，乃用榜子，直书衔及姓名，至今不废。”
陆游《入蜀记》：“十二日早，谒喻子材郎中樗，子材来谢，
以两夫荷轿，不持胡床，手自授谒。”

《朱子语类》：“问稽颡而后拜，拜而后稽颡。”曰：两手下地
曰拜，拜而后稽颡，先以两手伏地如常，然后引手向
前，扣地稽颡而后拜开两手，先以首扣地，却交手如
常顿首，亦是引首少扣地，稽首，是引首稍久在地。稽
者，稽留之意。

“稽颡而后拜”，谓先以头至地，而后下手，此《丧拜》也。若
拜而后稽颡，则今人常用之拜也。

“稽颡而后拜。”稽颡者，首触地也。拜字从两手下。
古人之拜，正如今道士拜，二膝齐下。唐人先下一膝，
谓之雅拜，似有罪，是不恭也。今人不然。

叔器问：“《昏礼》：温公仪，妇先拜夫；程仪，夫先拜妇。或以
为妻者齐也，当齐拜。何者为是？”曰：“古者妇人与男子
为礼，皆侠拜，每拜以二为礼。《昏礼》，妇先二拜，夫答一
拜；妇又一拜，夫又答一拜。《冠礼》，虽见母，母亦侠拜。”
《希通录》：“周亚夫细柳营见文帝，不拜而揖，人以为耀
军威。要之身擐甲胄，亦所不能拜。按《公羊》，僖公三十
三”年，晋人及姜戎败秦师于殽。百里子与蹇叔子送
其子而戒之，子揖师而行。何休云：“揖其父于师中，介
胄不拜，为其拜如蹲。”观此，则知亚夫之不拜有由矣。
《容斋三笔》：王顺伯藏昔贤墨帖至多，其一曰高子允
诸公谒刺，凡十六人。时公美、徐振甫、余中、龚深父、元
耆宁、秦少游、黄鲁直、张文潜、晁无咎、司马公休、李成
季、叶致远、黄道夫、廖明略、彭器资、陈祥道，皆元祐四
年朝士，唯器资为中书舍人，馀皆馆职。其刺字或书
官职，或书郡里，或称姓名，或只称名，既手书之，又斥
主人之字，且有“同舍尊兄”之目，风流气味，宛然非若
后之士大夫一付笔吏也。《蔡忠惠公帖》亦有其二：一
曰：“襄奉候子石兄起居，朔旦谨谒。”一曰《襄别洪州少
卿学士》，盖又在前帖三十年之先也。

《名臣言行录外集》：吕正献尝语张耒曰：“此子不欺暗
室，守官京师不谒台谏，遇迁转即一见执政，过此不
见也。”

《癸辛杂识》：节序交贺之礼，不能亲至者，每以束刺佥
名于上，使一仆遍投之，俗以为常。余表舅吴四丈性
滑稽，适节日无仆可出，徘徊门首，恰友人沈子公仆
送刺至，漫取视之，类皆亲故，于是酌之以酒，阴以己
刺尽易之。沈仆不悟，因往遍投之，悉吴刺也。异日合
并，因出沈刺大束，相与一笑，乡曲相传，以为笑谈。然
《类说》载陶谷易刺之事，正与此相类，恐吴效之为戏
耳。又《杂说》载司马公自在台阁时，不送门状，曰：“不诚
之事，不可为之。”荥阳吕公亦言：送门状习以成风，既
劳作伪，且疏拙露见，可笑。则知此事由来久矣。
东谷所见，每见近日简翰，动辄端肃，百拜禀申，惶惧
僭躐，九顿百拜禀申。有官君子，趋事长官，则有状申、
札申，如申县、申州、申监司、申朝省之类。吾辈家寻常
书问往来，何必用“申”字？又有所谓“加拜”、“申禀”，尢为可
笑。先王制礼，无过不及，拜岂可加也哉？昔韩昌黎《上
宰相书》，只写“再拜。”本朝前辈简翰，或再拜，或顿首。昌
黎诸公岂傲世者？正以礼不可过也。今之端拜、肃拜、
加拜、百拜，又有覆帖、申待平交。如此事君父当如何？
其势必千拜万拜可也。且如奏疏，亦只忱惶忱惧，顿
首顿首而已，何尝百拜，何尝九顿？吾不知习俗所尚，
果诚实耶，抑虚伪耶？果谦逊耶，抑谄媚耶？因有一说：
往年杨慈湖先生守吾邦，尝作一书付局兵，令急出
关。未几遣人追回，吏辈将谓书所错误，局兵至，慈湖
取书置中堂几上，焚香再拜毕，复之。盖为书中写“顿
首再拜”，上覆偶遗忘，故复追拜，然后遣。若加拜百拜，
此等书能写得几封？今简翰只写“再拜”或“顿首”，乃见
古人相与之意。

《贵耳集》：古人有言：“登公卿之门，而不见公卿面目，一
辱也；对公卿面目而莫测分卿之心，二辱也；识公卿
之心，不知我之心，三辱也；大丈夫宁就万死，不受一辱。”

《游宦纪闻》：“士大夫谒见刺字古制莫详。”世南家藏石
本元祐十六君子墨迹，其间有“观敬贺子允学士尊
兄正旦高邮秦观手状，庭坚奉谢子允学士同舍正
月日江南黄庭坚手状来，谨候谢子允学士兄二月
日著作郎兼国史院检讨张耒状。补之谨谒谢子允
同舍尊兄正月日昭德晁补之状。汝砺参候子允校”
书，同舍以次凡十六人，皆元祐四年，时惟彭公为中
书舍人，馀皆馆职也。刺字或书官职，或书郡里，或称
姓名，或只称名，既手书之，又称主人字，且有同舍尊
兄之目，风流气味，将之以诚，今人观之宜泚颡矣。野
处先生尝跋此碑，谓子允不知为谁。尝考之，常立字
子允，当时亦在馆中，当是谒常无疑。而野处偶未详
也。世南家又藏彭公《北山编》纸，皆治平四年士夫往
还书状，有“医博士程昉，谨祗候。参节推状元，伏听裁
旨。牒件如前，谨牒。治平四年九月日，医博士程昉牒”，
如此类者数纸，如冬至年节月旦，凡在外官皆以状
至。其长吏有《贺冬状》一幅云：“泗州军事推官、将仕郎、
试秘书省校书郎、权”保信军节度推官彭汝砺。右某
启：“伏以晷运推移，日南长至。恭惟发运学士膺时纳
祐，与国同休。某限以职局所拘，不遑躬诣阶墀祗候
陈贺。下情无任惶惧之至。谨具状申闻。谨录状上牒，
件状如前，谨牒。”年月日具位某牒今大异。

《鸡林类事》：国官月六参，文班七百十员，武班五百四
十员，六拜蹈舞而退。国王躬身还礼，禀事则膝行而
前；得旨，复膝行而退，至当级乃步。国人卑者见尊者
亦如之。其军民见国官甚恭，寻常则朝跪而坐，官民
子拜父，父亦答以半礼；女僧尼就地低头对拜。
《野老记闻》：胡如村言：嘉祐以前士风，宰相与庶官书
启具衔前名后押字，外封全写衔，封皮上头乘签子
云“书上某官”士人用名纸，有官即不用吊，慰人即用
名纸，如见士人，敬之者亦用门状，见常人即以手状。
《清波杂志》：造请不避寒暑，诚可讥诮。若下位事上官，
朝造夕谒，其可不循等威之分。若初非地属，但恃雅
素，沬趄日进，怀漫刺俛首与知客辈固多不自爱重
者，宁使讶其不来，莫使厌其不去，是为知言。

男子施敬于妇女，男一拜、妇答两拜，名曰夹拜，古礼
也。今则不然。古之男女皆跪。《诗》曰：“长跪问故夫。”或问
“妇跪如何。”尝闻海上之国，僧尼妇人皆作男子拜；拜
尚不以为异，则跪宜有之。

大父有手札药方，乃用旧门状纸为策，积见元祐间，
僧道谒剌亦大书“谨祗候起居，某官伏听处分。”或云：
谨状，官称不过呼。绍兴初，士大夫犹有以手状通名，
止用小竹纸亲书，往还多以书简，莫非亲笔。小官于
上位亦然，自行札子，礼虽至矣，情则反疏。司马温公
尝言：与贵官书简，有采纸数过三，皆不谨。又云：“居处
随用，所出纸札，未尝他求，所书止一二幅，世多石本
可见也。”

《扪虱新话》：陶渊明为彭泽令，郡遣督邮至，吏白应束
带见之，渊明曰：“安能为五斗米折腰，见乡里小儿？”即
日解印绶去。近欧阳公方与客披襟酣饮次，忽外白
有客，公遽著帽见之，坐客曰：“何不呼入来？”公曰：“此俗
人也，不可以我辈礼待之。”世多怪二公之贤，而用处
相反如此。予谓渊明不肯束带见乡里小儿，所谓眼
“不著砂”，欧公必著帽，见俗人乃是泥，亦有刺。

《冷斋夜话》：“前辈访人不遇，皆不书壁。东坡作行，不肯
书牌，其特地止书壁耳。候人未至，则扫墨竹。”

《野客丛谈》：今游士持朝士书走江淮谒州郡，往往视
书之轻重而次第之，此风其来尚矣。余观《沈亚之集》
有《与路鄜州》一书，其间言：“某自某方来，以某执事书，
视书为之轻重，书多者馆善宇，饱善味，书之次者又
次之，其有无因而至者，虽辩智过人，尢以为狂。即与
偶然之辈，徼幸之徒，退栖陋室，与百姓杂处，饭恶味，
且是谒阁下者，不独尽穷饿求粟帛者，亦有抱其才
智求臧否于阁下。今一贯以礼，而以书不书为轻重。
窃恐天下之士其来阁下门者，皆争赍书为粮，受阁
下之惠，而皆曰‘某官之书而礼我’，何有愧于阁下？不
惟不愧，且将愤怨阁下劳费以无益。”观亚之所言，可
以见当时游谒之士。

《西轩客谈》：金源氏应奉翰林文字张廷有诗曰：“有客
曳长裾，袖刺谒豪闳。低头拜阍者，始得通姓名。主人
厚眷顾，开筵水陆并。顾必承彼言，语必顺彼情。不如
茅檐下，饱我藜藿羹。”读是诗，则于其人之所养可知
矣。近世欲求若是者，不数数然也。每取读数过，殊觉
神爽飞越，渐渍于心而有馀味焉。

《金史礼志》：“本朝拜礼，其来久矣，乃便服之拜也。可令
公服则朝拜，便服则从本朝拜。”

《澄怀录》：“前辈访人不遇，皆不书壁，书壁自东坡始。遇
访客，坐久，候人未至，则扫墨行。”

《觚不觚录》。故事，吏部尚书体最重，六卿以下投皆用
双折刺，惟翰林光学以单红刺相往返。至转礼侍，则如他九卿礼，彼此皆用双帖，而此故事废矣。万历初，
吾乡王公元驭以少詹事学士，而仁和张公为吏部，
以一单红刺投之，元驭拒不纳，必改正乃已，盖确然
能守其故。独念当时无为元驭告者，不必拒不纳。次
日，亦以《单红刺》报之，尢为当也。

相传六部尚书、侍郎、大小九卿于内阁，用双帖，报之
单红。五部及九卿于冢宰，用双帖，亦报之单帖。余举
进士时尚然。及以太仆卿入都，则惟内阁报单帖如
故。而六部自仁和张公以下，皆以双帖见报矣。余等
于各部属中书行人等官，皆用双帖往返，不知起自
何时，殊觉陵替，所费纸亦不少。

暖姝由笔今人访友，偶无名帖，及乏纸笔，辄取土墼
或石灰书其家壁板，“某人来拜”，此率易拙俗事耳。《闲
居录》云：“蒋洎字景裴，居葛岭宝胜寺。东庑名公，士大
夫多器之，每一入城终日，既归白土，书门者又满矣。”
前此亦有之。

《吕泾野集》礼部北所语：献荩问谕解州，略载“君亲师，
固四拜矣，伯叔外父母、母舅亦然者何？”先生曰：“叔伯
父所同出，母舅，母所同出，外父母妻所自出，故四拜。
二拜则同于常人矣。”曰：“服何以不同也？”曰：“服虽不同，
拜不必拘。古者父母亦再拜，又问安再拜，后人一齐
拜了，故四拜。《会典》载伯叔等亦四拜，兼情于分而制”
之也。

《丹铅总录》：《南史》：何点不入城府，而性率到，好狎人物，
时人重其通号曰“游侠处士。”然观豫章王嶷命驾造
点，点从后门遁去。竟陵王子良曰：“豫章王尚望尘不
及，吾当望岫息心。”则亦甚介矣。

隋刘臻为仪同，与刘讷同官。退朝欲谒，讷，谓前驱曰：
“识刘仪同家乎？”从者以为臻，欲引归。至家，坐堂中，呼
曰：“刘仪同可出矣。”其子出，臻曰：“汝亦来此乎？”今人传
以为陈愧斋事，亦好事者取此而易其名耳。

《见闻搜玉》：赵宛丘官至财赋总管，公委至吴，因访故
旧，戒其仆曰：“汝至人家，须鞠躬屏气，扣门问人有无，
汝但曰前路吏赵天锡，慎毋曰赵总管。”盖赵曾为辟
掾也。其视世之自眩者有间矣。

傅钦之求介秦观以见陈师道，知其甚贫，因怀金馈
之。及观其貌，听其议论，竟不敢出口。贤矣哉！二子巍
巍乎！师道哉！

《范竹溪集》一：“最可鄙者，元旦拜年，击门投帖，写名门
楣，此极烦琐。果系同宗至亲厚友，必登堂面晤。如疏
远，辞不一见，何必投写，省无限纸笔劳扰。”

《吴素衣集》：宋王拱辰字君贶，于周茂叔有尊分。周见
王纳拜，王遽受之。坐定，有谈及《易》中风天《小畜》义者，
以问茂叔，茂叔详其说，王惊曰：“向来不知却纳公拜，
如公者，乃其所当纳拜者也。”即起拜，茂叔趋而避之。
如茂叔雍容不露，固不待言。若王公之下贤重学，此
风可得于末世哉？王公尢能重邵尧夫，即洛中为园
以邀致者也。

贤奕陆象孙谓：“投名刺既称顿首，不当复言拜故尔。
然《周礼》辨九拜之仪：一稽首，二顿首。”注：“稽首拜，头至
地也；顿首拜，头叩地也。”又奇拜，一拜也；褒拜，再拜也。
肃拜，但俯下手，即今之揖也。好奇者有称肃拜，不知
其处于倨而称顿首者，亦无所不可。若称奇拜、褒拜，
亦通。

偃曝谈馀。近代尚质，朝野之间皆用古折简，骎骎乎
有先辈风度。顾其相称谓及诸仪式，都未循体。余考
状牒之原，古惟铅刀竹木，而削札为刺，止达姓名；寓
书于简，止为问好。官有公事，上而下者曰“符”、曰“檄”，下
而上者曰“状位相等；往来曰‘移’”、曰“牒”，非公事以意晓
下曰“教”，下私自候请谢曰“牒记书启。”唐世稍增，始于
刺谒。有参候。起因为状。五代始复以候问请谢如牒
之仪如公事。又《周礼》九辨。“一曰稽首”，手引头至地，
稽留多时为稽首，臣拜君之拜也最重。二曰顿首，头
叩地即举，不停留为顿首，平敌拜也。三曰空首，头至
手，不至地为空首，君答臣之拜也。“三者正拜也。四曰
振拜，战栗变动之拜。五曰吉拜，拜而后稽颡，谓齐衰
不杖以下者。六曰凶拜，稽颡而后拜，谓三年服者。七
曰奇拜，谓一拜答臣下。八”曰“褒拜”，谓“再拜”神与尸，亦
谓“答拜。”九曰“肃拜”，但俯下手。军中拜及妇人拜也，最
轻。

《读书镜》：韩魏公知中山，李清臣谒见，其吏报曰：“太祝
方寝。”李为绝句曰：“公子乘闲卧绛厨，白衣老吏慢寒
儒。不知梦见周公否，曾说当年吐哺无？”李曾谒华州
李相不遇，吟曰：“老夫三日门前立，珠箔银屏昼不开。
诗卷却抛书袋里，譬如闲看华山来。”刘鲁风投谒所
知，为典谒所阻，吟曰：“万卷书生刘鲁风，烟波万里谒
文翁。无钱乞与韩知客，名纸毛生不肯通。”自古公卿
家专有此病，故古人以将命典谒为重。然为士者，宜
使王公闻其名而不得见，则前诗又觉多事矣。
桓元尝诣王忱，通人未出，乘轝直进，忱对元便鞭门
干，元怒去之，忱亦不留。时苗字德胄，为寿春令，蒋济为治中。苗初至，谒济，济素嗜酒，适会其醉，不能见，苗
恨，刻木为人书曰：“酒徒蒋济”，置之墙下，旦夕射之于
峤。往见赵凤，凤辞以沐发，峤诟直吏，又溺于从者，直
庐而去。吁，何其甚也！昔胡存斋参政，折节下士，南北
士大夫皆愿见之。公每患阍人不为通，是日不出，即
悬一牌于门曰：“胡存斋在家。”然则三君子之诟詈，公
其见夫！

欧阳文公元归于乡，省墓交谒，公应接纷纷。一日，令
勒马入隘巷，问某人家，访之，乃治履者所居。左右惊
问，公以其人亦尝谒见，故答其意耳。江西甘矮梅先
生通五经，四方从学者甚众。一日，其徒有行台御史
者，谒先生于家，先生款语久之，求退。先生曰：“能少留
蔬食否？”及设馔，唯葱汤麦饭而已。先生曰：“御史岂啖
此者，第老夫易办耳。”口占一诗畀之云：“葱汤麦饭丹
田暖，麦饭葱汤也可怜。试向城楼高处望，人家几处
未炊烟？”先生之意深矣。前辈重风谊而忘贵贱如此。
吁！今亡已夫！

《无锡县志》：过淇家藏邵文庄二札。一云：“病不能为舅
母志，故托之名公日来已减，能任书丹矣。可令毛传
同吾奴邵孝抬石来，三日可完，就在此刻不妨。”一云：
“甥书舅母志，极宜肃拜而后举笔。特因膝疮，难于起
跪，竟省此礼，故不敢妄书拜以欺人也。”前辈真诚如
此。

《庄子盗跖篇》：孔子往见盗跖。盗跖乃方休卒徒太山
之阳，脍人肝而𫗦之。孔子下车而前，见谒者曰：“鲁人
孔丘，闻将军高义，敬再拜谒者。”谒者入通，盗跖闻之
大怒，目如明星，发上指冠，曰：“此夫鲁国之巧伪人孔
丘非邪？为我告之。尔作言造语，妄称文武，冠枝木之
冠，带死牛之胁，多辞谬说，不耕而食，不织而衣，摇唇
鼓舌，擅生是非，以迷天下之主，使天下学士不反其
本，妄作孝弟，而侥幸于封侯富贵者也。子之罪大极
重，疾走归！不然，我将以子肝益昼𫗦之膳。”孔子复通
曰：“丘得幸于季，愿望履幕下。”谒者复通，盗跖曰：“使来
前。”孔子趋而进，避席，反走，再拜盗跖。

《神异经》：“四海之外有鹄国，男女皆长七寸，为人自然
有礼，好跪拜。”

《神仙传》：“王远出城，惟乘一黄麟，所到则山海之神皆
来奉迎拜谒。”

《异苑》：陶侃字士行，微时遭父艰。有人长九尺，端悦通
刺，字不可识，心怪非常，出庭拜送，此人告侃曰：“吾是
王子，晋君有巨相，故来相看。”于是脱衣帢，服仙羽，升
鹄而腾飏。

《云笈七签稽首诀》《登真隐诀》曰：“稽首者，先一拜，额至
地，乃再拜。”按先一拜，而世相承不见，至于再拜，犹不
肯全，何况能先别一拜以行稽首？今或因坐仍额至
地，稽首首至地，如因坐地，非稽首也。夫再拜者，两拜
是也。别起更坐，勿因拜便坐也。拜坐止一拜，全非再
拜也。夫诚惶诚恐者，即握简低身，戢地两过，捧简常
跪当心，少时复下，戢地又两过止。若言顿首者，便以
头顿也。陶隐居曰：“道虽心存，亦须形恭，口宣词列，进
退足蹈，并使应机赴会，动静得宜，内以冲神，外以协
礼。